- કંપનીઝ ઓફ રજિસ્ટ્રારના અધિકારીઓએ દરોડો પાડ્યો તો થયો ઘટસ્ફોટ - સત્યમ ગોટાળા માટે કુખ્યાત રાજુ રામલિંગાનુ કનેક્શન બહાર આવ્યુ હૈદ્રાબાદ, તા. 26. જુલાઈ, 2018 શુક્રવાર રજિસ્ટ્રાર ઓફ કંપનીઝના અધિકારીઓએ તેલંગાણાની રાજધાની હૈદ્રાબાદમાં એક ઓફિસ પર દરોડો પાડીને ચોંકાવનારા રેકેટનો પર્દાફાશ કર્યો છે. આ ઓફિસના એક જ રુમમાંથી 114 શેલ કંપનીઓનુ સંચાલન કરવામાં આવતુ જોઈને અધિકારીઓ પણ ચોંકી ઉઠ્યા હતા. આ 114 કંપનીઓનુ સંચાલન કરવા માટે માત્ર 25 લોકો તેમાં કામ કરતા હતા. આમાંથી મોટા ભાગની કંપનીઓમાં સત્યમ ગોટાળા માટે કુખ્યાત બનેલા બી રામલિંગા રાજૂના પરિવારના સભ્યો જ માલિક છે. ભારતમાં કાળા નાણાની હેરફેર માટે મોટાપાયે શેલ કંપનીઓનો ઉપયોગ થાય છે તે વાત નવી નથી પણ પણ આટલી મોટી સંખ્યામાં શેલ કંપનીઓનુ સંચાલન એક જ જગ્યાએથી થતુ હોય તેવુ પહેલી વખત કદાચ જોવા મળ્યુ છે. તપાસ કરનાર અધિકારીનુ કહેવુ છે કે જે ઓફિસમાં આ કંપનીઓ ચાલતી હતી તે એસઆરએસઆર એડવાઈઝરી સર્વિસિઝ પ્રાઈવેટ લિમિટેડનુ રજિસ્ટર્ડ એડ્રેસ છે.તપાસ ટીમ છ સ્થળોએ તપાસ કરી રહી છે.જેમાંથી મોટાભાગની જગ્યાઓ સાથે રાજુ અને તેના પરિવારના સભ્યો સંકળાયેલા છે. તપાસ અધિકારીનુ કહેવુ હતુ કે કોર્પોરેટ અફેર્સ મંત્રાલયના નિર્દેશ પર કંપનીઓના એડ્રેસની તપાસ કરવામાં આવી હતી. નિયમ પ્રમાણે એક વ્યક્તિ 20 રજિસ્ટર્ડ કંપનીનો સભ્ય બની શકે છે. અમે એક જ વ્યક્તિને તેનાથી વધારે કંપનીઓમાં ડાયરેક્ટર બનાવાઈ છે કે કેમ તે બાબતની પણ તપાસ કરી રહ્યા છે. 2009માં સત્યમ ગોટાળો બહાર આવ્યા બાદ સીબીઆઈ અને ઈડી દ્વારા આ કંપનીઓની સામે ચાર્જશીટ ફાઈલ કરવામાં આવી હતી.જોકે તે અલગ મામલો છે તેમ તપાસ અધિકારીનુ કહેવુ છે. જોકે એસઆરએસઆરના અધિકારીઓનુ કહેવુ છે કે આ તમામ કંપનીઓના નામ ચર્જશીટમાં છે.આ કંપનીઓ સક્રિય છે પણ ઓપરેશનલ નથી. દરેક કંપની માટે અમે ઝીરો બેલન્સ શીટ ફાઈલ કરી રહ્યા છે.આ કંપનીઓને બંધ કરી શકાય તેમ નથી.એક જ એડ્રેસ પરથી એક થી વધારે કંપનીઓનુ સંચાલન કરવુ ગુનો નથી.